**Zaránk Község Önkormányzata Képviselő-testületének**

**6/2014.(IX.17.) önkormányzati rendelete**

**a közterület elnevezés, átnevezés és a házszámozás rendjéről**

Zaránk Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 3. pontjában meghatározott feladatkörében eljárva a következőket rendeli el:

**A rendelet célja és hatálya**

**1. §**

(1) A rendelet célja a közterület-nevek, és a helyi jelentőségű közlekedési nevek, valamint a házszámok megállapításának, illetve azok jelölésének szabályozása a jobb tájékozódás érdekében.

(2) A rendelet hatálya Zaránk község közigazgatási területére terjed ki.

(3) Zaránk község közigazgatási területén közterületet elnevezni, közterületek elnevezését megváltoztatni, házszámot megállapítani, módosítani e rendelet szabályai szerint lehet.

**A közterület elnevezésének szabályai**

**2. §**

(1) Minden házszámnak valamely közterülethez kell tartozni.

(2) A mezőgazdasági célú és a lakónépességet nem érintő dűlőutakat nem szükséges elnevezni.

(3) Elnevezett közterület természetes folytatásaként nyíló új szakasz a már elnevezett közterület nevét veszi fel.

(4) Az új elnevezésnél betűk vagy számjegyek nem helyettesíthetik a közterületneveket.

(5) Meglévő közterület nevét az új elnevezésnél nem lehet felhasználni.

(6) A közterület elnevezését a megállapítástól számított 10 éven belül nem lehet megváltoztatni.

(7) A közterület elnevezése a közterület nevéből és a közterület közlekedési, funkcionális

vonatkozású meghatározásából (különösen: út, utca, tér, dűlő, sor, köz, tanya, kert, zug, körút stb.) áll.

(8) Élő személyről közterületet elnevezni nem lehet. Személyről közterületet elnevezni halála után legalább 10 év múlva lehet. Kizárólag vezetéknevet alkalmazni csak akkor

lehet, ha a névadó személyiség általánosan ismert, illetőleg ha az elnevezés egy családról történik.

(9) A közterület nevének megállapításakor figyelemmel kell lenni a történelmi hagyományokra, a földrajzi környezetre, és a nyelvhelyességi követelményekre. Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

(10) A közterület jellegének - városrendezés, beépítés vagy más módon történő – megszűnésével külön döntés nélkül a közterületnév is megszűnik.

(11) A megszűnt közterület nevét a nyilvántartásban továbbra is fel kell tüntetni, jelölve a megszűnés okát és idejét.

**3.§**

1. A közterület elnevezésére, az elnevezés megváltoztatására irányuló kezdeményezés írásban az önkormányzathoz nyújtható be.
2. A közterületnév megállapítását vagy megváltoztatását kezdeményezheti:

a) a polgármester,

b) a Képviselő-testület bizottsága,

c) a helyi önkormányzat képviselője,

d) Zaránk község közigazgatási területén bejelentett lakcímmel rendelkező állampolgár,

e) Zaránk község közigazgatási területén ingatlannal, székhellyel, telephellyel rendelkező jogi személy.

1. A kezdeményezésnek tartalmaznia kell:

a.) a kezdeményezés okát (mire irányul: új elnevezésre vagy elnevezés megváltoztatására)

b.) az elnevezés megváltoztatásának szükségességét,

c.) a javasolt elnevezés indokát,

d.) a javasolt elnevezés kapcsolódásának megindokolását a közterület környezetéhez, a településen belüli elhelyezkedéséhez,

e.) utalást a helytörténeti vagy egyéb vonatkozásra.

1. A közterület elnevezésére, illetve átnevezésére vonatkozó előterjesztést annak benyújtása előtt 8 napra a helyben szokásos módon közzé kell tenni. Az elnevezéssel kapcsolatos észrevételeket az előterjesztéssel egyidejűleg kell a Képviselő-testület elé terjeszteni.

**Házszám meghatározása**

**4. §**

(1) A lakóházakat, egyéb épületeket és az építési telkeket (a továbbiakban: ingatlan) házszámmal kell ellátni.

(2) A házszámozásnál figyelemmel kell lenni azon beépítetlen telkekre is, melyek a későbbi

beépítéskor a közbenső házszámot kapják.

(3) Ingatlan megosztása esetén – ha az újonnan kialakuló telek ugyanarra a közterületre nyílik – az eredeti házszámot a kisebb helyrajzi számú ingatlan tarja meg, a sorban következőket az ABC nagybetűivel kell megkülönböztetni.

(4) Nyúlványos (nyeles) telek kialakításánál az ingatlan megosztás szabályait kell figyelembe venni.

(5)Telekegyesítéskor a házszámokat össze kell vonni, és a legkisebb házszám marad meg.

(6) Ha egy ingatlan több közterülettel is érintkezik (pl.: saroktelek), házszámot arról a közterületről kell megállapítani, amely felől az ingatlan megközelíthető (bejárata esik), vagy új megosztás esetén a szélesebb közterület soron következő házszámát kell kapnia esetlegesen az ABC nagybetűinek alátörésével

**5. §**

(1) Az út, körút, utca, köz, sor, dűlő, stb. (a továbbiakban együttesen: utca) házszámozását

úgy kell elvégezni, hogy a számok a község központjához viszonyítva kifelé haladva 1-től kezdődően növekedjenek. Az utca bal oldala páros, a jobb oldala páratlan számozást kap.

(2) Terek esetén a házszámozás 1-től kezdődően folyamatos, az óramutató járásával megegyező irányú.

(3) Földrajzi okokból csak az egyik oldalán beépíthető utcák házszámozása 1-től kezdődően folyamatos.

(4) Az (1) – (3) bekezdés rendelkezései a rendelet hatálybalépésekor már meglévő közterületek házszámozását nem érintik.

**6. §**

(1) Ugyanazon helyrajzi számú ingatlanon álló, több lépcsőházból álló épület, ikerház, sorház esetén, továbbá telekosztás során keletkező új helyrajzi számú ingatlan esetén A, B, C, stb. alátörés alkalmazható.

(2) Egy közterületre nyíló több ingatlan azonos számmal nem jelölhető.

(3) A házszámozást új utca esetén annak földhivatali átvezetését követő döntés megérkezésétől számított 30 napon belül el kell végezni.

(4) Házszámozással még nem érintett, elnevezett közterületen a számozást 1 számmal kell kezdeni, majd az egész számok kihagyása nélkül emelkednek a közterülethez csatlakozó utolsó belterületi földrészig.

(5) Saroktelek esetében csak arra az utcára kell házszámot adni, amelyen a gyalogos közlekedésre alkalmas kapubejárat van.

(6) Egy teleknek több házszámot adni nem lehet.

# A házszámtábla kihelyezés szabályai

**7.§**

1. A házszámtáblát a házzal szemben állva közterületről, illetve a magánútról jól látható helyen, a házfalra vagy az utcai kerítésre kell elhelyezni.
2. Az ingatlan tulajdonosa köteles az ingatlant a megfelelő házszámtáblával ellátni. A házszámtábla beszerzéséről, kihelyezéséről, szükséges cseréjéről, megrongálódása esetén pótlásáról és karbantartásáról a tulajdonos saját költségén köteles gondoskodni. A tábla kihelyezését a használatbavételi engedély jogerőre való emelkedését követő 30 naptári napon belül, a szükséges cserét 15 naptári napon belül köteles a tulajdonos elvégezni.
3. A házszámtáblán a ház számozásán kívül a közterület neve is szerepelhet, más szót vagy szöveget szerepeltetni tilos.
4. Az elhelyezett házszám-tábla megrongálása, beszennyezése, számozásának megváltoztatása vagy olvashatatlanná tétele, illetőleg eltávolítása – karbantartás, csere kivételével – tilos.

**Záró rendelkezés**

**8.§**

1. E rendelet a kihirdetést követő napon lép hatályba.
2. E rendelet a hatálybalépését megelőzően megállapított közterület-elnevezések és házszámok érvényességét nem érinti.

Csintalan István Vargáné Tóth Márta

polgármester jegyző

**Záradék**

A rendelet 2014. szeptember 17. napján kihirdetve.

Vargáné Tóth Márta

jegyző